تسجيل الدخول باستخدام حسابك مع
Killing Season: قصة ممتازة أفسدها الإخراج
فى الفترة من 1992 حتى 1995 قامت حرب بين البوسنة والهرسك سقط خلالها أكثر من 200.000 قتيل بالاضافة لاستهداف نساء البوسنة المسلمات بعمليات اغتصاب جماعى ممنهج سقطت ضحيته أكثر من 20.000 ضحية.
الفيلم بـ يحكى عن شاب قدر ينجو من محاولة اغتيال دبرها له ضابط فى الجيش الأمريكى، ومن ثم بـ يسعى لإسقاط الضابط ده بعد سنين طويلة من تركه للخدمة فى العسكرية.
الخلفية الحربية اللى بـ يعتمد عليها الفيلم ثرية جدًا، ويخرج منها رواية رائعة ينفع أنها تتحول بشوية مجهود واهتمام لفيلم أكثر من رائع، كنا متحمسين جدًا لمشاهدة الفيلم خصوصًا مع وجود نجمين بحجم جون ترافولتا وروبرت دى نيرو، لكن النتيجة النهائية كانت غير مرضية على الإطلاق!
فيه شىء معين فى الإخراج حسسنا طوال الوقت أننا فى حالة "مختلفة" أو "مفبركة" بشكل أو بآخر! على الرغم من أن التصوير لعب دور رائع فى إبراز جماليات الطبيعة، بعض اللقطات كانت تصلح كـ "كروت" تهنئة أو خلفيات للكمبيوتر! أما الديكورات فـ لعبت دور أروع فى إحساسنا بأحداث الفيلم خصوصًا ديكورات الكوخ اللى بـ يعيش فيه روبرت دى نيرو.
نرجع للإخراج.. المخرج مارك ستيف جونسون ما قدرش يستعمل عناصر الفيلم بتاعته بشكل كويس واستعجل فى إخراج كثير من المشاهد واحتاجت مننا بعض الأحداث لكثير من "تكبير الدماغ" علشان نقدر نصدقها، على سبيل المثال إزاى براعة روبرت دى نيرو فى بعض المشاهد، وفى نفس الوقت فى مشاهد ثانية بـ نشوفه خايب جدًا ومش عارف يتصرف فى المواقف الصعبة اللى بـ يقع فيها! نفس الكلام بالنسبة لترافولتا، بـ يتم تبادل السيطرة بين الخصمين اللدودين، وكل مرة ما حدش فيهم بـ يحسم الصراع لحسابه سوى لهدف واحد هو أن المخرج عاوز كده!
الموسيقى التصويرية كانت هادئة ومؤثرة فى نفس الوقت، واعتمدت فى كثير منها على أغنية جونى كاش القديمة بعنوان Don't take your guns to town اللى ساعدت كثير على توفير بيئة هادئة متناسبة مع الأحداث على الأقل فى الجزء الأول من الفيلم، مع إسقاط على ضرورة التسامح ونشر السلام بين الناس والدول.
Killing season مثال حى للفيلم اللى بـ يتكون من كل العناصر الممتازة، ولولا الإخراج كان زماننا بـ نتكلم عن فيلم من الأفلام الخالدة فى تاريخ السينما الأمريكية.
على الرغم من محاولة خلق حالة من التشويق والإثارة والأكشن ومشاهد تبادل إطلاق النار ومطاردات السيارات والدراجات البخارية.. إلا أننا مانقدرش ننكر حالة الملل الشديد اللي أصابتنا أثناء مشاهدة Blood Father للنجم ميل جبسون... هنستعرض مع بعض سبب الملل من خلال أحداث الفيلم ونقدنا له.
فيلم Blood Father من إخراج جان فرانسوا ريشت، عن رواية بيتر كريج، وكتب لها السيناريو أندريا بيرلوف، الفيلم بيحكي عن أب بيحاول يتعافي من إدمان الكحول بعد سنين قضاها في السجن، وبيحاول يلتزم بشروط إطلاق سراحه المشروط علشان ما يرجعش للسجن تاني.
كل الأمور دي بتنقلب رأسًا على عقب لما بتظهر بنت جيبسون المختفية بقى لها فترة طويلة، وبتلجئ له لحمايتها من عصابة من الأشرار بتتورط معاهم البنت في جريمة قتل أثناء المشاهد الإفتتاحية للفيلم.
على الرغم من قوة القصة إلا أنها مكررة، وسبق تقديم علاقة الأب والإبنة في أفلام أكشن متميزة زي سلسلة أفلام Taken وللأسف ماقدرش صناع Blood Father يقدموا لنا شكل مختلف، أو أبعاد نفسية جديدة للعلاقة دي.
إخراج الفيلم اعتمد على محاولة خلق حالة من التشويق والإثارة من خلال خط سير الأحداث، وقدر يقدم مشاهد أكشن قوية ومختلفة ومبتكرة في كتير منها، لكن فاته تقليص مساحات مابين مشاهد الأكشن، خاصة أنه ماقدرش يقدم في المشاهد دي أي أبعاد نفسية أو أي تفاصيل تفيد الحبكة.. علشان كده حسينا بالملل.
الديكورات كانت واحدة من أهم عوامل نجاح الفيلم، واستغل صناع الفيلم التصوير في المناطق الصحراوية الشاسعة علشان يقدموا عالم كامل من إبتكارهم، ودي كانت نقطة تميز مهمة جدًا خلال أحداث الفيلم.. أما الموسيقى التصويرية فكانت باهتة وضعيفة جدًا.
ميل جبسون بيقدم أداء تمثيلي متوسط.. واضح جدًا قدرته على العناية بشكله وجسمه رغم تقدمه في السن، لكن إنفعالاته وقدرته على تقديم أداء تمثيلي كانت ضعيفة ومش على مستوى الأحداث اللي بتحصل في الفيلم.. وكنا منتظرين منه أداء أفضل في مشهد اكتشاف وجود بنته على سبيل المثال.
في دور الإبنة المراهقة بتقدم إيرين موريارتي الدور بشكل جيد لكن نمطي وتقليدي ودون أي محاولة للتجديد أو إضافة بصمتها الخاصة على الدور والشخصية، أما ويليام أتش. ماسي في دور صديق البطل فقدم أداء متميز على الرغم من تقدمه الكبير في السن واللي ظاهر على وجهه بشكل واضح.
فيلم Blood Father مش أحسن فيلم أكشن شوفناه.. لكن ممكن تقضوا معاه وقت جيد لو كنتم مش بتزهقوا بسرعة.
لما تعرف أنك هتشوف فيلم مقتبس عن رواية، ولما تكون قريت الرواية دي أكتر من مرة وعارف تفاصيلها كويس.. الجزء بتاع المفاجأة والحبكة الأساسية بيكونوا محروقين بالنسبة لك.. يمكن الحاجة الإيجابية الوحيدة هي أنك بتشوف الحروف اللي قرأتها بتتحول لحقيقة وصورة.
لكن إزاي هنركز في الفيلم وإحنا قاعدين على كراسي بتحدفنا في الهواء وترجعنا تاني للأرض وترش فى وجهنا سائل كل شوية؟ أيوه إحنا بنتكلم عن سينما MX4D الجديدة في مول أمريكانا بلازا واللي تعتبر نقلة كبيرة في تقنيات العرض.
على الرغم من قوة النقلة دي وتأثيرها على التقليل من القرصنة علشان هتشجع الناس ترجع تاني السينما علشان تجرب أنها تعيش داخل الأحداث بدلًا من الإكتفاء بمتابعتها، لكن الفيلم ماكانش محتاج كل المؤثرات الخاصة دي.. واللي حسستنا إننا بنفقد تركيزنا مع الأحداث علشان نفكر في تقنيات العرض نفسها! ونعتقد إن دي آخر حاجة كان عاوزها صناع الفيلم.
فيلم Inferno مقتبس عن رواية الكاتب المتميز دان براون واللي بتحمل نفس الاسم.. براون مشهور بنوعية الروايات البوليسية اللي بتجمع خيوط مختلفة زي الفن والدين بالإضافة للجريمة والمغامرة، وقدم براون واحدة من أشهر الروايات في العالم بعنوان (شفرة دافنشي) واللي كان بيحكي فيها عن خبير الرموز المحترف روبرت لانجدون واللي بيحاول ينفي عن نفسه تهمة قتل القائم بأعمال متحف اللوفر في العاصمة الفرنسية. وبسبب نجاح الفيلم المقتبس عن الرواية، تم تقديم فيلم تاني هو (ملائكة وشياطين) والمقتبس عن رواية تانية لدان براون، عن مغامرة جديدة لروبرت لانجدون بيحاول فيها يفسر لغز قتل مجموعة من القساوسة في الفاتيكان والمرشحين لخلافة منصب البابا.
مع الخلفية دي بنفهم السبب في حجم الزحام على السينما لمشاهدة الفيلم، لأن المشاهدين ارتبطوا عاطفيًا بالشخصية اللي بيقدمها في فيلمنا النهارده العبقري توم هانكس.
بنشوف فى Inferno اللى أخرجه المخرج رون هاورد مغامرة جديدة لروبرت لانجدون (توم هانكس) واللي بيبدأ الفيلم بمشاهد افتتاحية له في مستشفى مجهولة، وبيحاول يهرب من قاتلة محترفة بتحاول تقتله بمساعدة الدكتورة سيينا (فليستي جونز) اللي بتصاحبنا في رحلة طويلة لمحاولة السيطرة على فيروس قاتل صنعه عالم مجنون بيحاول يسيطر على الزيادة السكانية الضخمة في العالم من خلال قتل البشر!
الأداء التمثيلي للأبطال وعلى رأسهم توم هانكس كان متميز.. والحقيقة أن توم هانكس بينافس نفسه بأكتر من عمل بيعرضوا له في نهاية 2016 وبداية 2017.. ومن الواضح أنه هيكون لاعب أساسي في سباق الأوسكار اللي بيقرب.
لكن القصة ظلمت ظهور روبرت لانجدون في الفيلم، وانتصرت للقصة والتشويق على حساب الفن والتعمق في المعلومات المتميزة، على العكس من فيلم شفرة دافنشي اللي كان بيقدم لنا جرعة دسمة من المعلومات الفنية والتاريخية.
المؤثرات الخاصة في الفيلم كانت متميزة جدًا.. وقدرت إنها تدخلنا في الأحداث بسهولة ومن المشهد الأول.. كمان حركة الكاميرا -خاصة في المشاهد الافتتاحية- كانت متميزة جدًا ومبتكرة وقدرت تقدم مشاهد في قمة الروعة.
الموسيقى التصويرية كانت متناغمة مع المؤثرات الخاصة والتصوير، وقدرت تدخلنا في عالم الفيلم هي كمان وتخلق سيمفونية متناغمة مع باقي عناصر الفيلم علشان تقدم لنا مشاهد متميزة وفيلم ننصح بمشاهدته لمحبي أفلام الغموض والتشويق.
Loading...